
הניסוי היה פשוט: אמהות לתינוקות פגים התבקשו לחבק אותם ללא בגדים. 20שנה אחרי, מתבררות ההשלכות הדרמטיות. מחקר אחר מחקר, במעבדה של פרופ' רות פלדמן מפענחים כיצד ההתנהגות של ההורים בחודשים שלאחר הלידה מותירה חותם לכל החיים

רגע לפני שהחל הראיון עם פרופ' רות פלדמן נשמעה דפיקה בדלת. ד"ר אורנה זגורי־שרון, מנהלת המעבדה ההורמונלית, ביקשה להיפרד מהבוסית לקראת חופשת החג שלה. "רגע! חיבוק אוקסיטוצין!"קראה פלדמן וזינקה לעברה מהספה, "לפחות 20שניות". השתיים התחבקו ממושכות (אם כי פחות מ–20שניות). מוסף "הארץ", שהתכווץ במבוכה בפינת החדר ליד העציץ, יכול היה להתרשם שבמעבדת הנוירו־רגשות עוברים הימים באווירה היפית דביקה ומעופפת. אלא שהפגישות עם פלדמן והסיור בין המכשירים הנוצצים יצרו רושם אחר לגמרי. כאן מנסים להשיב ברצינות רבה על השאלה הכי גדולה שיש — כיצד בדיוק אנחנו הופכים לבני אדם. 
"אנחנו חוקרים מה הבסיס הביולוגי המאפשר לנו כבני אדם ליצור קשרים חברתיים", מסבירה פלדמן, ראשת מרכז לורלי ווסט לחקר המוח והתפתחות האדם בבינתחומי הרצליה וראש קתדרת סימס־מאן לחקר התפתחות המוח, הילד והמשפחה. "לאהוב, להיות הורים, להרגיש אמפתיה, להיות בקבוצה, לקיים קשר הדדי עם אדם אחר, לזהות אם מישהו הוא אויב או חבר, ליצור קבוצות חברתיות ברמה של אומה או אפילו קבוצות ספורט. מהן המערכות הביולוגיות, ההורמונליות, הגנטיות, האפיגנטיות (אופן ביטוי הגנים — ד"ב) והמוחיות שמאפשרות לנו לעשות את הדבר הזה". התשובה הקצרה לשאלה הזאת היא "סנכרון" — התיאום העדין שנוצר בקשר בין האם לתינוק בראשית חייו. 
את אחד המחקרים הראשונים שלה עשתה פלדמן על פגים: 73פגים ישראלים שנולדו בשבוע ה–30בממוצע (משקל ממוצע — 1,270גרם). הפגים זכו לשעה אחת של "קנגורו קייר" ביום במשך שבועיים. "קנגורו קייר" מוכר יותר בשם "סקין טו סקין", כלומר הפגים הוצאו מהאינקובטור שלהם, הופשטו מבגדיהם והונחו בין שדיה של אמם. קבוצת הביקורת מנתה מספר זהה של פגים דומים מכל הבחינות, שלא קיבלו טיפול כזה וזכו למגע רק מבעד לאינקובטור. 
לאחר מכן עקבו פלדמן וצוותה אחרי הילדים האלה בשבע נקודות זמן עד שהגיעו לגיל 10. הממצאים מלמדים שהטיפול הקצר שניתן לפגים שהשתתפו בקבוצת הניסוי השפיע באופן דרמטי על מהלך חייהם. "לאורך כל ההתפתחות היה להם קשר טוב יותר עם אמם, יכולת ויסות טובה יותר, רמות נמוכות יותר של קורטיזול (הורמון סטרס — ד"ב) ושיעור נמוך יותר של הפרעת קשב. הבדלים קטנים, שנוצרו בהתחלה, תיגמלו את עצמם והתגברו לאורך השנים", אומרת פלדמן. 
תוצאותיו של מחקר נוסף שערכו פלדמן וצוותה בפגים כשהגיעו קרוב לגיל 20מתפרסמות כאן לראשונה: שתי הקבוצות, זו שעברה טיפול קנגורו וזו שלא, התבקשו לבצע משימה שמצריכה אמפתיה תוך כדי הדמיית מוח. נמצא כי בחלקים מסוימים במוחם של הנבדקים שעברו את טיפול הקנגורו נמדדה פעילות גבוהה בערך פי אחד וחצי מאשר אצל אלה שלא עברו את טיפול הקנגורו. "ראינו אצלם יותר פעילות באמיגדלה ובקליפת המוח הקדמית (מרכז רגשי ומרכז לוויסות רגשי — ד"ב) וחיבור רב יותר בין האזורים האלה", מסבירה פלדמן, "מחקרים קודמים הראו שחסך אמהי, למשל בקרב ילדים שגדלו במוסדות, פוגע בדיוק באזורים הללו ובקשר ביניהם". ממצאים ראשוניים נוספים מלמדים על הבדל ממשי במבנה המוח (ולא רק בתפקוד שלו) בין שתי קבוצות הפגים, במרכזים הקשורים לתפקוד רגשי ומוטורי. 
"אנחנו לא המצאנו את שיטת הקנגורו־קייר", מדגישה פלדמן, "אבל בעקבות המחקרים שלנו השיטה הפכה למוכרת, וכיום כל פגייה מעודדת את ההורים לעשות קנגורו לפגים. זוהי השפעה על מאות אלפי תינוקות בשנה ואנו מאוד גאים בכך". 





בשעה שפלדמן דיברה על הפגים מהניסוי שלה, חשבתי על בתי ומיד הרגשתי אשם. "יש לי תינוקת בת שלושה חודשים, פעיתי חלושות בחשש מסוים. "שווה לך להסתנכרן איתה", היא העירה בחביבות, "היא נולדה פגה?"
לא. אבל בכל זאת, זה די מדהים של–14שעות מהחיים יש השפעה כזו.
"אתה צריך להבין שפג הוא תינוק שנולד בתנאים מאוד מסוימים. כשתינוק נולד, אמו מחבקת אותו, ואילו כאן הוא מופרד מאמו כשהמוח שלו לא לגמרי בשל", השיבה פלדמן. "בתקופה רגישה, גם התערבות קצרה היא מאוד משמעותית. למשל, מחקרים בציפורי שיר הראו, שכדי שציפור תדע לזמר את השיר שלה, היא צריכה לשמוע אותו ביום מסוים, פעמיים־שלוש בלבד. בעיתוי המדויק הזה, נוירונים מסוימים במוח הציפור משתנים כשהיא לומדת את השיר שלה. אם מנעת מהציפור ללמוד את השיר, בתקופה הספציפית שהיא זקוקה לכך, ואחרי שבוע השמעת לה אותו 700פעם — זה לא יעזור". 

אמהות, דגי זברה וקוקאין
פלדמן נולדה בירושלים וכילדה נסעה בעקבות העבודה של הוריה לארה"ב. הקריירה האקדמית שלה החלה כשהיתה בת 15, כסטודנטית למוזיקה בהאנטר קולג'בניו יורק. "ראש העיר דאז הסכים להכניס לאוניברסיטה סטודנטים בגיל תיכון משכבות סוציואקונומיות נמוכות", היא מספרת. לאחר שקיבלה ציונים טובים בסמסטר הראשון, היא הורשתה להמשיך ללמוד כסטודנטית מהמניין וסיימה את התואר בתוך שנתיים וחצי בהצטיינות יתרה. בנותיה צוחקות עד היום שהיא "הייסקול־דרופאאוט", כי האמא הפרופסורית בעצם מעולם לא סיימה את התיכון. 
היא למדה וניגנה ג'אז, בפסנתר וטרומבון, והתיאום שנוצר בין הנגנים כשמאלתרים ביחד שבה את לבה: כיצד כמה אנשים שמכירים זה את זה מצליחים להתכוונן לתדר אחד, וליצור יחד משהו משותף ללא מילים. "אני לא הייתי נגנית מי יודע מה, אבל נגנים ותיקים מכירים את הכניסה הזאת למצב תודעה אחר, אופורי, זורם ויצירתי", היא מספרת. כשהבינה שקריירה כמוזיקאית היא לא בשבילה, החליטה שהיא רוצה לחקור את החוויה הסנכרונית הזאת, "איך אנחנו יכולים להיות ביחד עם אדם אחר". 
פלדמן השלימה תואר שני בלא פחות משלושה מקצועות: את הראשון, בתרפיה במוזיקה, היא עשתה בניו יורק, ולאחר שפגשה את בעלה בארה"ב ושבה איתו לישראל, היא השלימה שני תארי מאסטר נוספים בנוירוביולוגיה ובפסיכולוגיה קלינית של המבוגר. את הדוקטורט שלה בפסיכולוגיה התפתחותית היא כתבה על סנכרון ביחסי אם־תינוק. תוך כדי הלימודים נולדו לה ולבעלה ארבע בנות ובן. כששבה מפוסט־דוקטורט באוניברסיטת ייל, נקלטה כחוקרת באוניברסיטת בר־אילן, ולאחר 20שנה שם עברה לבינתחומי על צוותה, הקליניקה הציבורית לטיפול בגיל הרך שהיא מנהלת, והנבדקים שאחריהם היא עוקבת עשרות שנים. 
המעבדה המרשימה של פלדמן היא גאוות המרכז הבינתחומי. היא הוקמה בעלות של מיליון וחצי דולר לפי דרישותיה המפורטות לקראת המעבר שלה לפני שנה, ומתפרסת על פני קומה שלמה בבניין הספרייה. המעבדה כוללת חדר תצפית גדול שבו נבדקים יכולים לקיים ביניהם אינטראקציה פחות או יותר טבעית, בשעה שהחוקרים מקליטים את פעילות מוחם, מצלמים אותם וצופים בהם מבעד לזכוכית חד כיוונית. מעבר לזכוכית יש גם שורה של עמדות מחשב, שמאפשרות לנתח ברמת חלקיק השנייה את הסרטונים, ולהפיק מהם נתונים על הסנכרון בין הצדדים במבט, בשפת הגוף ובטון הקול. 
בחדר אחר נמצאת מעבדת ההורמונים, שבה זגורי־שרון וצוותה נעזרים ברובוטים כדי לנתח דגימות דם, רוק, שתן, חלב אם, זיעה ושיער ("כל סנטימטר שיער נותן לך סטרס של חודש"). בחדר נוסף החלו ממש בזמן האחרון לנתח דגימות צואה ("יש כאן זרמי אוויר שמאפשרים לטפל בדבר הזה"), כדי לנסות להתחקות אחרי סנכרון ברמת חיידקי המעי בין בני נוער שחיים בשדרות לבין אמם. לפי המדגם של פלדמן, חצי מהילדים בשדרות מפתחים הפרעה פסיכיאטרית, אבל החצי השני לא, והמטרה היא לגלות מה מאפיין את אוכלוסיית המעי של אלה שפיתחו חסינות לטראומה. 
יכול להיות שהטיפול שתפתחו יהיה השתלת צואה של "חסינים" בגופם של ה"לא חסינים"?
"יפה. אתה רוצה לעבוד אצלנו?"
בעידן שבו הפרינט מת וחקר הצואה פורח, אולי לא כדאי לפסול הצעות כאלה על הסף, חשבתי. בכל אופן, אחת מנקודות המוצא של פלדמן היא הניסוי הקלאסי של הארי הארלו ואשתו מרגרט בגורים של קופי מקוק, שתוצאותיו פורסמו ב–1958. הקופיפים הופרדו מאמותיהם והושמו בכלוב, שבו היו שתי "אמהות" — אחת עשויה מחוט תיל עם בקבוק מזון, ואחת מתיל מצופה במגבת. הגורים שהו כל היום על אם המגבת, כשהיו רעבים הלכו לאם התיל, אכלו — ומיד שבו לאם שהעניקה להם רכות ומגע כלשהו. תמונתם של הקופיפים הזעירים, הנצמדים כעלה נידף ברוח לבובת המגבת הקריפית כשהבעה נפחדת על פניהם, היא מהמראות שלעולם לא יוצאים מראשם של סטודנטים לפסיכולוגיה. 
"התובנה של הארלו היתה שזה לא המזון, אלא המגע", אומרת פלדמן, "אבל מגע זו מילה כללית מאוד, כמו 'אמהות'. זו מילה שכוללת הרבה מרכיבים. יש במגע את מערכת האוקסיטוצין ויש בו את מערכת הסטרס ויש בו את מערכת החיסון. יש בו את הסנכרון ההתנהגותי והמוחי, הוא מפעיל את ה'בריין בייסיס אוף אטצ'מנט' במוח, שם מתחברים הדופמין והאוקסיטוצין". 
כדי לפרק את הציטוט הבלתי־אפשרי הזה כדאי להתחיל באוקסיטוצין, מוליך עצבי המופרש מההיפותלמוס, המכונה "הורמון האהבה" ונמצא בבסיס התיאוריה של פלדמן. מבחינה אבולוציונית, מערכת האוקסיטוצין בגוף היא עתיקה מאוד. היא נמצאת באלפי מינים של חולייתנים ותפקידה — אצלנו כמו אצל דגי זברה — לחבר בין פרטים. בבני אדם מופרש אוקסיטוצין בזמן מגע (ומכאן "חיבוק האוקסיטוצין"), בקשר עין, בסקס, בהנקה ובמגוון סוגים של פעילויות חברתיות. 
אחת השאלות שפלדמן וצוותה ניסו לענות עליהן היא מה גורם לאהבה להיות מהנה, נעימה, להיות דבר שאנו כמהים לו ורודפים אחריו. הרי חיבוק כשלעצמו, קשר עין כשלעצמו, לא חייבים להיות מהנים עד כדי כך. למה אנו שואבים כזה עונג מרחרוח התינוק שלנו? מבחינה אבולוציונית, ברור שחייב להיווצר במוח מנגנון שיתגמל על כך, כי אם זה לא יהיה מתגמל, זה לא יהיה. התשובה לשאלה הזאת היא "דופמין". 

החיבור בין אוקסיטוצין לדופמין בחיות היה ידוע, אבל המחקרים של פלדמן וצוותה הראו שגם בבני אדם, בשלב הינקות, נוצר החיבור בין מערכת הקשר (אוקסיטוצין) למערכת התגמול (דופמין). "הדופמין מעניק לזיווג הזה את האנרגיה, כי אוקסיטוצין היא מערכת שאין בה הרבה אנרגיה", אומרת פלדמן, "(כך נוצר המצב ש) התחושה הכי חזקה שיש לך נובעת מלטפל בתינוק שלך ולחבק אותו". 
לפי המודל של פלדמן ועמיתיה, כשהורה משחק עם התינוק שלו בקשר עין, נוצר סנכרון התנהגותי ביניהם. הם משדרים על אותו הגל. כתוצאה מכך, גם מוחותיהם עוברים לשדר על אותו הגל. "יש כאן מוח אחד בשל ואחד לא, אחד מחוּבְרת ואחד לא. הסנכרון הזה קריטי לילד כי הוא מכניס אותו לעולם החברתי", היא מסבירה. בשני המוחות נדלקת אז פעילות באותם אזורים, מופרשים בהם אותם ההורמונים, וקצב הלב מסתנכרן. אצל שני הצדדים מופרש אוקסיטוצין. אצל התינוק נוצר, ואצל ההורה מתעצם, הקשר בין מערכות האוקסיטוצין והדופמין. כך למעשה האדם לומד, עוד בעודו תינוק רך, ליהנות מחברתו של אדם אחר. לרצות להיות בקשר עם אדם אחר. מי שלא זכה להיווצרות הסנכרון הזה עם ההורה שלו בעיתוי הנכון, לא ייווצר אצלו הקישור יקר הערך הזה, בין מערכת הקשר למערכת התגמול, וכל מסלול חייו עלול להיפגע. בין היתר, הוא עלול לחפש את הדופמין שלו במקומות אחרים. למשל — קוקאין, שמביא להצפת המוח במוליך העצבי הזה. 
"אנחנו מאמינים שתהליכי סנכרון התנהגותיים וביולוגיים הם התהליכים שמאפשרים לנו קשרים אנושיים", מסכמת פלדמן. "זאת אומרת שכאשר אני ואתה מסנכרנים את המבט, או צוחקים ביחד, או עושים איזה אקט סנכרוני אחר ביחד, זה מאפשר גם לפעילות המוח שלנו להסתנכרן ולהפרשות ההורמונים ולקצב הלב שלנו להסתנכרן, ושאת כל זה אנחנו לומדים בקשר הראשוני עם האם". 
כשהילד גדל בתנאים של הורות טובה והיכולות שלו מתפתחות, גם הרמה של הסנכרון גדלה ומתפתחת איתו. "בשלב הראשון, מסתנכרנים המבט, הרגש, מנח הגוף. אחר כך, עם התפתחות היכולות המנטליות של הילד, הסנכרון עם ההורה כולל גם יכולות מורכבות של מערכות גבוהות יותר במוח, כמו הכרה הדדית בצרכיו ובנקודת מבטו של הזולת, היכולת לחוש אמפתיה, לפתור בעיות באופן הדדי ולשוות לשיח ממד של זרימה והנאה. 
"ככל שחקרנו זאת יותר", מוסיפה פלדמן, "ראינו כיצד החוויה הסנכרונית מנבאת ומעצבת את כל היכולות החברתיות. היא קובעת איזה אופי של קשרים יהיו לך עם החברים בגן, ולאחר מכן כמה אמפתי תוכל להיות לזולתך, כמה תוכל לשתף פעולה, כמה הבנה תהיה לך למצוקה של אנשים אחרים". 
רק ברגעים שבהם ההתנהגות מסונכרנת (ולא ברגעים שבהם היא אינה מסונכרנת), נוצר גם הסנכרון היקר בפעילות המוחית, בהורמונים ובקצב הלב, שהוא התהליך שמאפשר התפתחות רגשית תקינה. אחד מהמחקרים הרבים שנערכים כעת במעבדה בודק האם נוצר סנכרון כזה כאשר הורה וילד מתכתבים (כמו בווטסאפ), לעומת תקשורת פנים אל פנים. 
פלדמן עוקבת במשך שנים רבות אחרי שלושה מדגמים של ילדים ואמהות, שכל אחד מהם מגלם פן אחר של סיכון לתקינותו של תהליך הסנכרון. לצד קבוצת הפגים ואמותיהם, ישנה קבוצה של אמהות וילדים משדרות, שחיים תחת רמות גבוהות של סטרס בשל המצב הביטחוני, ויש גם קבוצה של ילדים שנולדו לאמהות עם דיכאון כרוני. הממצאים אודותיה פורסמו לפני כחודש.
"גייסנו אותם כשהילדים היו בני יומיים בבתי חולים במרכז הארץ", מספרת פלדמן. "בדקנו את האינטראקציה של הילד עם אמו כמה פעמים מהילדות ועד גיל ההתבגרות, את רמות ההורמונים אצל הילד, אצל אמו ואצל אביו, את יכולת הוויסות של הילד, את יכולת ניהול ההתנהגות שלו ואת הבריאות הנפשית שלו, ובגיל 12עשינו הדמיה של מוח הילד. מצאנו שלאורך כל הילדות, האמהות הדיכאוניות הרבה פחות מסונכרנות עם הילד מאמהות בריאות. בינקות זה מתבטא במרכיבים לא מילוליים, כמו חיוך ומגע, ואחר כך רואים שיש גם פחות סנכרון מילולי". 
הסנכרון הדל בהתנהגות הוביל, כצפוי, לפגיעה בסנכרון הביולוגי. אצל הילדים האלה לא נמדדה עלייה ברמת האוקסיטוצין בדם ובשתן לאחר אינטראקציה עם אמם, בניגוד לילדים רגילים. בדמם של הילדים האלה נמדדו רמות גבוהות של קורטיזול ושל אימונוגלובולין A, סמן לחולשה של מערכת החיסון ורמת סטרס גבוהה באופן כרוני. הדמיה של פעילות המוח שלהם סיפקה ראיה נוספת לפגיעה בקשר עם אמם — לא היה אפשר לזהות את ההתרגשות הרגילה, שנצפית במוחם של ילדים כשמוצגת להם תמונה של עצמם בחברת אמם. החל מגיל שש, היה לילדים אלה סיכוי גבוה פי ארבעה לסבול מהפרעה פסיכיאטרית. 
אילו הפרעות?
"בתחילה אלה היו הפרעות חרדה או התנהגות, כלומר — הילדים הציקו לאחרים, או שהציקו לעצמם". בשיחה פלדמן מוסיפה עוד ממצא שטרם פורסם: "כיום, כשהילדים כבר בני 16, רואים גם אצלם דיכאון". 
במחקר זה נבדקו אמנם אמהות עם דיכאון ממושך. אבל גם דיכאון לאחר לידה — שנוטה להיות קצר יותר — עלול לדברי פלדמן לגרום נזקים ארוכי טווח לילדים, בגלל העיתוי הקריטי שבו הוא קורה. לכן חשוב מאוד להיות ערניים ולטפל. "כ–15%–18%מהאמהות סובלות מדיכאון לאחר לידה", היא מציינת. "אין מה להתבייש בזה ואין מה להסתיר". 
סוד קסמם של האבות ההומואים
עד כה, הוזכרה בדרך כלל האם כדמות ההתקשרות העיקרית, שממנה צומח ואליה מתייחס כל תהליך הסנכרון. אך אחד מהמחקרים של פלדמן ועמיתיה הראה, שכאשר אבות הומואים מגדלים ילד כמטפל עיקרי, התפקוד הרגשי במוחם לא נופל מזה של אמהות. לצורך המחקר, גויסו שלוש קבוצות של הורים: אמהות סטרייטיות שהן מטפלות עיקריות בילדים, אבות סטרייטים שהם מטפלים משניים, ואבות הומואים שהם מטפלים עיקריים. החוקרים ביקרו את ההורים בביתם וצילמו אותם באינטראקציה עם הפעוטות. לאחר מכן, ההורים צפו בסרטונים האלה בעת שעברו סריקת מוח במכשיר fMRI. בנוסף, נבדקו רמות האוקסיטוצין שלהם לפני ואחרי ששיחקו עם ילדיהם. 
החוקרים מצאו שבשעת הסנכרון עם הפעוט, נמדדה במוחן של אמהות עיקריות פעילות גבוהה במיוחד — פי חמישה מאשר אצל אבות משניים — במרכז האחראי על עיבוד רגשי במוח. כשאבות משניים הסתנכרנו עם ילדם, נמדדה במוחם פעילות גבוהה פי ארבעה מאשר אצל אמהות עיקריות במרכז המנטליזציה, שמאפשר הבנה חברתית ואמפתיה ומעניק ייצוג קוגניטיבי לכוונותיו של הפעוט. האבות ההומואים גברו על כולם, עם פעילות גבוהה במרכז הרגשי כמו אצל אמהות עיקריות, וגבוהה במרכז המנטליזציה — כמו אצל אבות משניים. 
פלדמן שללה על הסף את הניסיון הפרובוקטיבי שלי לתאר אבות הומואים כ"סופר הורים". "הממצא שלנו מדגיש בעיני לא את ה'סופריות' אלא את הפלסטיות, את הגמישות של המוח ההורי", היא אומרת. "הרי עד שנת 1850, כל אמא שלישית מתה בלידה. מי גידל את הילדים? שכנות ודודות, נשים שלא ילדו קיבלו תינוקות, ופתאום כל הרשת שאחראית על קשרי קרבה במוח שלהן התחילה לזהור. הרשת הזאת מאוד גמישה, כי זה קריטי להישרדות. 
"כשאבא מרבה לטפל בילד שלו, המרכז הרגשי במוח של האב גדל", הוסיפה פלדמן. "האבות ההומואים הם מבשרי השינוי של האב החדש, כי ככל שאתה יותר מעורב בגידול הילד שלך, יפעלו אצלך במוח שתי המערכות". נשוב לזה בהמשך. 
המחקר הזה היה רק אחד ממאות שפירסמו פלדמן ועמיתיה לאורך השנים, חלקם הניכר בכתבי עת מובילים. בברנז'ת הפסיכולוגיה הישראלית היא נחשבת לחוקרת מבריקה, משפיעה ופורייה מאוד. במקביל לעבודתה בבינתחומי, היא גם פרופסור נלווה במרכז לחקר הילד באוניברסיטת ייל, ולשעבר עורכת משנה בכתב העת עתיר היוקרה "Journal of the American Academy of Child and Adolescent Psychiatry". השם העולמי שקנתה בתחומה סייע לה לארח השבוע בבינתחומי כנס בן יומיים בכותרת "חקר המוח החברתי־התפתחותי: שדה בהיווצרות", שאליו הגיעו כמה מהחוקרים המובילים בעולם. 
עם זאת, הצלחותיה של פלדמן גוררות גם ביקורת. אחת הטענות נגד עבודתה היא שהמושג "סנכרון", שהביאה לקדמת הבמה וביססה עליו את הקריירה שלה במידה רבה, קרוב למדי למושג פסיכולוגי אחר — "רגישות", שנחקר בהרחבה עשרות שנים; טענה אחרת היא שמדידות האוקסיטוצין בנוזלי הגוף (דם, רוק, שתן וכו'), שהן ממצאים עיקריים במחקריה, אינן משקפות במידה מספיקה את מצב האוקסיטוצין במוח — שהוא החשוב. 
בשלב הזה של הראיון נוצר הרושם ששפת הגוף של פלדמן שיקפה ירידה מסוימת ברמת הסנכרון החיובי בינה לבין מוסף "הארץ", אבל ייאמר לזכותה שהיא התעשתה מהר מאוד והגיבה לטענות בצורה עניינית. "המחקר שלנו הוא קומה נוספת, שבנויה על המחקר של 'רגישות אמהית' שמקורו בבולבי ואיינסוורת (מפתחי תיאוריית ההיקשרות הידועה — ד"ב), שלהם נתנו במחקרינו קרדיט בהרחבה", פתחה. "גם לו הייתי בודקת את הבסיס המוחי של 'רגישות' ולא של 'סנכרוניות', המחקרים שלי היו ייחודיים". עם זאת, חשוב לפלדמן להבהיר שאין זה מקרי שהיא בחרה לחקור את הבסיס הביולוגי של הסנכרון, כי בניגוד לרגישות הוא מושג דיאדי. "סנכרון זה דבר שנבנה מתוך שני אנשים, מתוך האינטראקציה, אנו קוראים לזה 'חוויה חברתית חיה'. בכך הוא דומה הרבה יותר לג'אז. לא תוכל ליצור להקת ג'אז עם עצמך". 
באשר למדידת האוקסיטוצין, פלדמן מודה שיש ויכוח בנושא הזה, אך ישנן כמה דרכי התמודדות. היא מסבירה שבין היתר, במחקרי חיות כן נמצא קשר בין רמת ההורמון בנוזלי הגוף לרמה שלו במוח. השילוב של הממצא הזה עם ראיות נוספות שיש לה לגבי בני אדם, למשל בדיקות גנטיות והדמיות מוח, שמשקפות פעילות באזורים העשירים בקולטני אוקסיטוצין, מסייע לה לדבריה לבסס קייס יציב. 
לא כמו דרווין ופרויד
טיבו ואופיו של הסנכרון שנוצר בקשר עם אמא (או אבא) משפיע לא רק על הבריאות הנפשית והפיזית שלך, אלא גם על הקשרים הקרובים שאתה יוצר בחיים — החברויות, הקשר הרומנטי וההורות. "הטבע הוא חסכן", אומרת פלדמן. "אותן מערכות שמבשילות בקשר הראשוני, הן אבני הבניין של הקשר הרומנטי שלך בבוא הזמן". 
מחקר מ–2012 הראה שאפשר אף לנבא את הצלחתו של קשר באמצעות מדידת אוקסיטוצין. פלדמן ועמיתיה מצאו קשר מובהק בין רמות האוקסיטוצין בדמם של זוגות מאוהבים לבין רמת הסנכרון ביניהם ברגש החיובי ובמגע האוהב שהביעו במעבדה; אלה שהיו בעלי רמות אוקסיטוצין גבוהות יותר היו הזוגות שנותרו ביחד חצי שנה מאוחר יותר. 
מחקר נוסף, שפורסם בשנה שעברה, גילה בקרב זוגות רומנטיים ותיקים, שממש כמו בקשר אם־תינוק, חל סנכרון מוחי ביניהם רק כאשר הם מסונכרנים בהתנהגות, כלומר ברגש החם ובמבט. פלדמן מסבירה שבאהבה רומנטית מהסוג המסונכרן, ממש כמו בקשר טוב בין ילד להורה, "יש מרכיב שמוריד את רמת הסטרס ומשפר את מערכת החיסון. גם במחקרים גריאטריים רואים שכשאחד מבני הזוג מת, השני לעתים קרובות חולה, או מת מיד אחר כך. יש משהו ביחסים ששומר אותנו בריאים". 
שוב ושוב חוזרת פלדמן על המשולש שהיא מוצאת במחקרים: אוקסיטוצין־קורטיזול־אימונוגלובולין A. כלומר, סנכרון טוב מעלה את רמות האוקסיטוצין, מפחית את רמת הסטרס ומשפר את תפקוד מערכת החיסון. 
פלדמן מדגישה שברמה המוחית, אהבה רומנטית מבוססת אמנם על האדנים שנוצרו בינקות, אבל לא רק עליהם. "אהבה רומנטית אינה רק מבט וחיבוק", היא אומרת. "נכון, צריך להסתכל אחד לשני בעיניים ולא לבלות את רוב הזמן מול הסמארטפון, זה ברור", אבל בקשר טוב צריכים לבוא לידי ביטוי גם אלמנטים מורכבים יותר של קשר, שנרכשים במהלך הילדות — בזכות סנכרון טוב כמובן עם ההורים. צריך ש"יכאב לך כשכואב לבן הזוג שלך, (צריך) לדייק בהבנה האמפתית שלו, לדעת לפרש מה כואב לו, לדעת לצפות מראש מה גורם לו סבל, או עונג, מה יגרום לכם חיבור ומה יגרום לכם ניתוק". אלה כישורים מוחיים "גבוהים"של קשר אנושי, שפועלים בכלים שלובים עם המערכות הרגשיות העתיקות יותר, התת־קורטיקליות (מתחת לקליפת המוח). 
לפלדמן חשוב לשים את המחקר שלה בהקשר היסטורי. "זירת האבולוציה של דרווין היא מקום של מלחמת הכל בכל", היא אמרה בדברי הפתיחה של הכנס שאירחה בשבוע שעבר. "עולמו של פרויד צבוע בצבעים דומים, של עקרון העונג וליבידו מיני (שמניע את האדם)". לעומת זאת, חקר המוח החברתי גורס שהכישורים החברתיים — הדדיות, טיפול, גידול ילדים, אמפתיה, אינן "קומה שנייה" מעל קומת הדחפים, אלא ראשוניות ממש כמוהם. "חקר המוח החברתי מבטא נקיטת עמדה: אנו בוחרים לבחון את הבסיס הנוירוביולוגי של הטבע האנושי דרך העדשה של הדדיות ואכפתיות". 
מה הקורא הממוצע שיש לו תינוקת בת שלושה חודשים יכול ליישם מתוך הממצאים שלך?
"אמהות מוכנות ביולוגית להורות, ואילו אבות — זה יכול לקרות להם, אבל הם צריכים להשקיע", היא אומרת. "ככל שתהיה אבא שמשקיע יותר בטיפול — האכלה, רחיצה, משחק — ככל שתעשה יותר דברים זה יותר טוב, לא רק לשחק עם תינוק נקי. ככל שתעשה יותר ותתחיל מוקדם יותר, כך גם המוח ההורי שלך יתעצב בהתאם. הורות יכולה לעשות רה־אורגניזציה שלמה של המוח שלך. כשהייתי בת 22ונולדה בתי הבכורה, אני זוכרת שקמתי בבוקר וטיילתי עם הילדה שלי ואמרתי 'וואו, כל העולם צבוע אחרת', ומאז הוא צבוע אחרת. והילדה שלי כבר גדולה. אמהות מקבלות את זה בחינם, אבות צריכים לעבוד בשביל זה. אם לא תעשה את זה, ההורות תחלוף על פניך". 
פלדמן מזהירה גם מפני חודרנות, שזה "מרכיב מאוד מזיק ומאוד נפוץ בקשר בין הורים לילדים ובכלל בין אנשים". בקשר עם תינוק, זה מתבטא בגירוי רב מדי של הילד ובחוסר תשומת לב לרגעים שבהם הוא מפנה את המבט או עייף. "תינוקות ואמהות מסתנכרנים רק שליש מהזמן שבו הם בתקשורת פנים־אל־פנים", היא מזהירה, "רוב הזמן הם צפים בחלל. להיות כל הזמן מתואם זה שיא החודרנות, זה כמו יצירת ג'אז שבה כל הכלים מנגנים בפורטה כל השעתיים. אי אפשר לסבול את זה". גירוי מוגזם כזה של התינוק עלול להשפיע לרעה על התפתחות המוח שלו בעתיד, יכולת הוויסות ורמת הסטרס. מובן שכפיית האג'נדה שלך על בן הזוג שלך, השתלטות על השיחה וחוסר קשב הם גם צורה של חודרנות, וגם היא בעייתית ומזיקה. 
סנכרון טוב עם הילד הוא תנאי הכרחי אך לא מספיק לגדילה בתנאים טובים. גם הקשר בין ההורים לבין עצמם חשוב. "המחקרים שלנו מראים, שהחל מגיל ארבעה חודשים תינוקות גם מגיבים תוך חלקיקים של שנייה לסיגנלים הלא מילוליים בין ההורים. אם אשתך מעירה לך על משהו ואתה עושה פרצוף מזלזל, הבת שלך תקלוט את זה", פלדמן אומרת. 
"מערכת האוקסיטוצין היא גמישה, והיא תלויה בהתנהגות שלך", היא מוסיפה. "חבק־חבק־חבק. כשאתה יוצא מהבית, חבק את הילד, חבק את בן הזוג, זה יוריד לשני הצדדים את רמת הסטרס, יעלה את תחושת הרווחה והיכולת ליהנות ממה שפוגשים במשך היום, וגם ייתן בוסט למערכת החיסון". 
הבעיה היהודית־פלסטינית
לעבודה של פלדמן ועמיתיה יש גם זווית פוליטית. "אנחנו מדינה שחיה בטראומה", היא אומרת. "כבר 16שנה אנחנו עוקבים אחרי אמהות וילדים בשדרות. המצב שם אמנם קיצוני, אבל כולנו חיים במידה מסוימת את הדבר הזה. המחקרים שלנו מראים שלחשיפה ממושכת למצב של מלחמה, חוסר ודאות וחוסר שליטה, יש השפעות ארוכות טווח על המערכות הפיזיולוגית הקשורות בסטרס ובחיסון. אני עוסקת בנושא הזה משנת 1996. לא מנעתי שום מלחמה בעזרת המחקרים שלי, אבל אלה הכלים שיש בידי. אי אפשר להתעלם מההשפעות ארוכות הטווח על המוח המתפתח. הביאו את זה בחשבון". 
ב–1995, כשחזרה מפוסט דוקטורט בארה"ב, היא החלה לחקור יחד עם ד"ר שפיק מסאלחה משפחות של הורים טריים וילדים מתל אביב ומרמאללה. "חשבנו שאם נצליח לפצח את הקוד של איך ילדים מתוכנתים בחוויות הראשונות שלהם בשתי החברות, אולי נוכל לתרום משהו לפתרון הסכסוך", נזכרת פלדמן בהרצאה שנתנה באחרונה. 

במשך כמה שנים, עד שנסגר הגבול בשנת 2000, החוקרים צילמו את ההורים עם ילדיהם וגילו הבדל מהותי בצורת האינטראקציה. התינוקות הישראלים גודלו עם דגש על תקשורת אנרגטית שמבוססת על קשר עין פנים אל פנים ותן־וקח מילולי, בעוד שהתינוקות הפלסטינים היו מונחים יותר על ברכי הוריהם, כאשר הם הסתכלו לאותו הכיוון ביחד והאינטארקציה ביניהם היתה יותר מווסתת ומאופקת. כשהתינוקות גדלו והיו לפעוטות, ההורים הישראלים נטו יותר לקיים משא ומתן עם ילדיהם (למשל על מועד סיום הצפייה בטלוויזיה), ואילו ההורים הפלסטינים נטו יותר לתת לילד לצפות כמה דקות, ואז לשבת לצדו ולבקש ממנו לבוא לאכול, בלי חילופי דברים ממושכים. 
לפלדמן ומסאלחה התברר שמי שרוצה להבין מדוע יש מהמורות בדיאלוג בין ישראלים ופלסטינים, צריך לחזור לארגז החול, שם הוא יוכל להתחקות אחרי ההבדלים באופן יצירת הקשר הראשוני אצל שני העמים. הן בתל אביב והן ברמאללה, עולה רמת האוקסיטוצין בגופם של הורים וילדים לאחר אינטראקציה מוצלחת — אבל ל"אינטראקציה מוצלחת" יש משמעות שונה בשתי התרבויות. "הדבר המעניין במערכת האוקסיטוצין הוא שהיא מערכת מאוד עתיקה", פלדמן מסבירה. "זו מערכת מאוד לא חכמה, כי היא מאפשרת לנו לזהות באופן מיידי את מי שכמותנו ולהתחבר אליו, אבל היא גם מזהה באופן אוטומטי תבניות זרות, ואז המוח שלנו מפעיל את כל מנגנוני האזעקה". כלומר, כשיהודי וערבי נפגשים, נפגשות גם מערכות האוקסיטוצין של שניהם, והן מזהירות אותם זה מפני זה, כיוון שכל אחת מהן למדה שקשר אנושי הוא דבר אחר. 
הבשורה האופטימית היא שבמחקר שערכו פלדמן ועמיתיה, שפורסם ביוני האחרון, הם הראו שהתערבות של שמונה מפגשים בלבד, סייעה לנוער ישראלי ופלסטיני להתגבר במידת מה על המחסום המובנה שביניהם. "ברגע שכל אחד מדבר על עצמו, על המנהגים שלו ועל החוויות שלו, ומתפתחת ביניהם פעילות סנכרונית במפגש של אחד על אחד, מצאנו שרמת האוקסיטוצין אצלם עלתה, רמת הקורטיזול ירדה והתגברה גם ההתנהגות האמפתית שלהם זה כלפי זה", היא אומרת. 
פלדמן ועמיתיה פיתחו שיטת התערבות נוספת, המבוססת על המחקר באמהות דיכאוניות. "15שנה אני חוקרת השפעות של דיכאון אמהי", היא אומרת, "את כל מה שלמדנו הכנסתי לשמונה פגישות — אבל בזמן הנכון, בגיל הקריטי שבין שלושה לשמונה חודשים, לפני שהילדים מתחילים להשתמש בשפה, כאשר הם נכנסים לשלב של תקשורת סנכרונית לא מילולית עם ההורים: חיוך והנאה משותפים, מבט, מלמול חברתי. זה זמן קריטי להפניית המוח לאינטראקציה חברתיות. אם לא חווית את הדבר הזה אז, זה הולך להיות הרבה יותר קשה אחר כך. אנו פונים לאמהות דיכאוניות בגיל הזה, ומלמדים אותן לעשות את כל הדברים שהן לא עושות: לגעת בתינוק, לא להיות חודרניות, לא להפנות את המבט לצעצועים או לווטסאפ שלהן. זה ממש מדהים. הן לומדות לעשות סנכרון, ובתוך כמה פגישות אתה רואה שהאוקסיטוצין שלהן מתייצב על רמה רגילה. 

"יש לנו גם מחקר נורא יפה עם ילדים אוטיסטים (שבו הראינו) שאחרי 20דקות של אינטראקציה מלאה עם ההורים שלהם, האוקסיטוצין שלהם מתנרמל, וזה נשאר נורמלי כל עוד הם היו בקשר עם ההורים שלהם. ברגע שהאינטראקציה עם ההורה הפסיקה אז הרמות חזרו להיות נמוכות, כי יש משהו פגוע מולד במערכת האוקסיטוצין של הילד. אבל זה אומר שיש משהו בקשר כזה (באינטראקציה כזו — ד"ב) שיכול לאתחל, לגרום להפרשה של אוקסיטוצין, גם כשהרמות הן נמוכות". 
"מערכת הקשר עובדת מהבסיס למעלה (bottom-up). זו מערכת מאוד עתיקה, והיא מופעלת באמצעות התנהגות. לכן אפשר לגרות אותה באמצעות התנהגות", היא מסכמת. 
השיחה עם פלדמן גלשה והתארכה, וליוויתי אותה לקיוסק בבינתחומי, להשיג קצת סוכר לקראת הנסיעה שלה לירושלים, שם מחכה לה פציינט בתשע בערב (היא גם פסיכולוגית קלינית פעילה). הפרופסורית שמטילה אימה על חוקרי מוח מתחרים מכל העולם עמדה נבוכה מול השפע, והצעתי לה תובנות מהג'וב האחר שלי כמבקר חטיפים. היה ברור ששנינו לחוצים מהראיון. אני פחדתי שלא אצליח לעבד את כל השפע הזה לכתבה נהירה ומעניינת, וגם אותה אפשר היה להבין: חוקרים רגילים לפרסומים, אבל בכתבי העת המדעיים ובתנאים שלהם. אפשר לראות בראיון הראשון הנרחב שלה לתקשורת אתגר פסיכולוגי - להצליח לשחרר. "אני מבין את החשש שלך", אמרתי לה, כמו בבדיחה ההיא על הנהג שמציע לנוסעים החרדים לעצום עיניים כמוהו, "אם וכאשר מראיינים אותי למשהו אני מקפיד להופיע בעילום שם". אני לא בטוח שזה הרגיע אותה. 
"ביולוגיה איננה גורל", היא אמרה כשצעדנו לעבר האוטו שלה במגרש החניה הריק, "במחקר שלנו מ–2014,הראינו שניתן לנבא פרידה קרובה של בני זוג טריים, אם לשניהם יש רמה גבוהה של קורטיזול בדם. אבל הדבר המעניין הוא, שהניבוי הזה היה תקף רק אם גם האינטראקציה ביניהם במעבדה היתה עוינת. כלומר, גם אם אתה בסטרס והקורטיזול שלך בשמים, אתה יכול לריב עם כבוד לבן הזוג שלך, וכך למנוע את ההשפעות ההרסניות של הדחק על הקשר שלך. מה גם שהמוח הוא איבר גמיש, ובן זוג טוב יכול לתקן במידה מסוימת את הנזקים של הורות לא טובה". 

